ຂປລ. ກອງປະຊຸມ ພາກທຸລະກິດ ຈີນ-ອາຊຽນ ຄັ້ງທີ 1 (The1st China-Southeast Asia Business Forum) ຈັດຂຶ້ນຢ່າງເປັນທາງການ ໃນຕອນເຊົ້າ ຂອງວັນທີ 13 ມິຖຸນາ 2017 ທີ່ຄຸນໝິງ ສປ ຈີນ ເຊິ່ງມີບັນດາພາກລັດ ແລະ ຜູ້ປະກອບການຂອງ 10 ປະເທດອາຊຽນ ລວມທັງພາກທຸລະກິດຈີນ ເຂົ້າຮ່ວມ, ໂດຍກອງປະຊຸມດັ່ງກ່າວ ໄດ້ເນັ້ນຫາລືຮ່ວມກັນ ໃນຂົງເຂດການຄ້າ ແລະ ການລົງທຶນເປັນຫລັກ ເພື່ອສ້າງໃຫ້ອາຊຽນ-ຈີນ ມີຄວາມເຂັ້ມແຂງ ທາງດ້ານອຸດສາຫະກຳຕ່າງໆ ໃນຍຸກເຊື່ອມໂຍງ. ຂະນະທີ່ ສປປ ລາວ ໄດ້ຮັບກຽດເປັນປະທານ ກອງປະຊຸມໝູນວຽນໃນງານດັ່ງກ່າວ ໄດ້ເຊີນຊວນໃຫ້ພາກທຸລະກິດ ຈີນ-ອາຊຽນ ມາຮ່ວມລົງທຶນໃນລາວ ພ້ອມໃຫ້ການຮ່ວມມືໃນທຸກດ້ານ.
ທ່ານ ນາງ ຢັງ ສຽວ ຜິງ (Yang Xiu Ping) ເລຂາທິການສູນການຮ່ວມມື ຈີນ-ອາຊຽນ (China-Asian Center ຫລື ACC) ກ່າວວ່າ: ກອງປະຊຸມນີ້, ພວກເຮົາຈະໄດ້ຮັບຟັງ ການລາຍງານຈາກບັນດາຜູ້ຕາງໜ້າ ຂອງແຕ່ລະປະເທດ ແລະ ມີການປຶກສາຫາລືຮ່ວມກັນ ເພື່ອສ້າງຄວາມເຂັ້ມແຂງທາງດ້ານ ການຄ້າ-ການລົງທຶນ ຂອງ ຈີນ-ອາຊຽນ ໃຫ້ມີຄວາມໜັກແໜ້ນ ຢ່າງຕັ້ງໜ້າ, ພ້ອມດຽວກັນນັ້ນ ກໍເຮັດໃຫ້ເສດຖະກິດ ຂອງບັນດາປະເທດອາຊຽນ ເຕີບໃຫຍ່ຂະຫຍາຍຕົວຍິ່ງຂຶ້ນ. ສຳລັບຫົວຂໍ້ ທີ່ຈະຫາລືກັນໃນຄັ້ງນີ້ ປະກອບມີ: ການຮ່ວມມືທາງດ້ານພະລັງງານ, ການເປັນຄູ່ຄ້າຮ່ວມກັນ, ການລົງທຶນ ໃນຂົງເຂດອຸດສາຫະກຳ, ການຮ່ວມມື ລະຫວ່າງ ພາກທຸລະກິດດ້ວຍກັນ ການແລກປ່ຽນ ແລະ ການສະໜອງຂໍ້ມູນ-ຂ່າວສານ ເພື່ອເຮັດໃຫ້ພາກທຸລະກິດ ໄດ້ມີທາງເລືອກໃນການລົງທຶນ ໃນຂະແໜງການຕ່າງໆ ໃນຍຸກຂອງການເຊື່ອມໂຍງນີ້, ພ້ອມເປີດໂອກາດ ໃຫ້ຜູ້ປະກອບການແຕ່ລະປະເທດ ໄດ້ມີການຈັບຄູ່ທຸລະກິດ ໂດຍສະເພາະ ແມ່ນນັກທຸລະກິດຈີນ ກັບ ບັນດາປະເທດອາຊຽນ. ຄຽງຄູ່ກັນນັ້ນ, ພາກລັດຂອງແຕ່ລະປະເທດ ກໍຈະໄດ້ມີການຫາລືຮ່ວມກັນ ແລະ ຊຸກຍູ້ສົ່ງເສີມ ໃຫ້ທຸລະກິດຈາກຈີນ ໄປລົງທຶນໂດຍກົງ ຫລື ຮ່ວມລົງທຶນກັບ ຜູ້ປະກອບການໃນ 10 ປະເທດອາຊຽນຫລາຍຂຶ້ນ.
ໂອກາດດຽວກັນ, ທ່ານ ທະນົງສິນ ກັນລະຍາ, ຮອງປະທານ ສຄອ ແຫ່ງຊາດລາວ ໄດ້ນຳສະເໜີ ພາບລວມຂອງທຸລະກິດລາວ ແລະ ການຮ່ວມມືກັບຕ່າງປະເທດ ໂດຍສະເພາະ ແມ່ນທ່າແຮງຂອງລາວ ໃຫ້ກອງປະຊຸມໄດ້ຮັບຊາບ ເປັນຕົ້ນ ແມ່ນການລົງທຶນ ໃນຂະແໜງພະລັງງານ, ບໍ່ແຮ່, ກະ ສິກຳ, ລະບົບໂລຈິສຕິກ, ຂະແໜງການຄ້າ, ການຂົນສົ່ງລະຫວ່າງປະເທດ ຫລື ການເຊື່ອມຕໍ່ໄປຍັງປະເທດທີ3,ເຊິ່ງໄລຍະຜ່ານມາ ມີນັກທຸລະກິດຈາກອາຊຽນ ແລະ ຈີນ ມາລົງທຶນໃນລາວຫລາຍຮ້ອຍໂຄງການ ເປັນການປະກອບສ່ວນ ເຮັດໃຫ້ຈີດີພີ ຂອງປະເທດຂະຫຍາຍຕົວຕໍ່ເນື່ອງ.
ທ່ານກ່າວຕື່ມວ່າ: ສປປ ລາວ ມີການຈັດເຂດ ເສດຖະກິດພິເສດ ແລະ ເສດຖະກິດສະເພາະ ເພື່ອເປັນບ່ອນລົງທຶນ ຂອງຕ່າງປະເທດ ເຊັ່ນ: ເຂດເສດຖະກິດ ສະເພາະບຶງທາດຫລວງ, ເຂດພັດທະນາ ກວມລວມໄຊເສດຖາ, ເສດຖະກິດພິເສດ ສາມຫລ່ຽມຄຳ ແລະ ອື່ນໆ ທີ່ມີນັກທຸລະກິດ ຈາກຈີນ ແລະ ປະເທດອາຊຽນ ໄປຮ່ວມລົງທຶນ ຢ່າງຫລວງຫລາຍ.
ທ່ານ ຫລົງ ໂກ ຊັງ (Long Guo Qiang) ຮອງປະທານ ສະຖາບັນວິໄຈ ແລະ ການພັດທະນາ ແຂວງຢຸນນານ ກ່າວໃນຂະນະທີ່ຂຶ້ນປາໃສວ່າ: ສິ່ງທີ່ໜ້າສົນໃຈລົງທຶນໃນລາວ ແມ່ນຂະ ແໜງການ ຂົນສົ່ງທາງອາກາດ ເນື່ອງຈາກວ່າ ການຂົນສົ່ງທາງອາກາດ ຍັງມີທ່າແຮງຂະຫຍາຍຕົວໃນອະນາຄົດ ແລະ ຕະຫລາດສ່ວນແບ່ງກໍ່ຍັງມີຢູ່ ເຊິ່ງສາຍການບິນຂອງລາວ ຍັງບໍ່ທັນມີທາງເລືອກ ທີ່ຫລາກຫລາຍເທົ່າທີຄວນ ແລະ ສປປ ລາວ ກໍຢູ່ໃຈກາງ ທີ່ມີຊາຍແດນຕິດຈອດກັບ 5 ປະເທດ ລວມທັງຈີນນຳ. ໄລຍະຜ່ານມາ ນັກລົງທຶນຈາກຈີນ ໄປລົງທຶນໃນລາວ ມີຫລາຍຮ້ອຍໂຄງການເປັນຕົ້ນ ແມ່ນຂະແໜງອຸດສາຫະກຳ, ກະສິກຳ, ສູນການຄ້າ, ໂຮງແຮມ ແລະ ທ່ອງທ່ຽວ, ແຕ່ຂະແໜງການຂົນສົ່ງທາງອາກາດ ກໍມີພຽງເລັກໜ້ອຍ. ສະນັ້ນ, ການຂົນສົ່ງທາງອາກາດ ຈຶ່ງເປັນອີກທາງເລືອກໜຶ່ງ ທີ່ນັກທຸລະກິດຈີນ ຄວນເຂົ້າໄປລົງທຶນ.
ກອງປະຊຸມດັ່ງກ່າວ, ບັນດາຜູ້ຕາງໜ້າ ຂອງແຕ່ລະປະເທດອາຊຽນ ກໍໄດ້ຂຶ້ນປະກອບຄຳເຫັນກ່ຽວກັບ ພາກທຸລະກິດຂອງຕົນ ແລະ ການຮ່ວມມື ຫລື ມາລົງທຶນໃນ ສປປ ລາວ ໃນໄລຍະຜ່ານມາ ໂດຍລວມແລ້ວເຫັນວ່າ ຍັງມີຫລາຍໂຄງການ ທີ່ນັກທຸລະກິດຕ່າງປະເທດ ສົນໃຈເຂົ້າມາລົງທຶນ ໃນລາວ ແລະ ພາກລັດ ກໍໃຫ້ການຮ່ວມມື ເປັນຢ່າງດີ.
ເນື້ອໃນ: ຂປລ